
	Παρουσίαση του νέου βιβλίου

του Ανδρέα Καραγιάν

Άκρατος γέλωτας

στο Σπίτι της Κύπρου

Πολλοί ήταν οι φίλοι του διακεκριμένου ζωγράφου και συγγραφέα Ανδρέα Καραγιάν που παρακολούθησαν, τη Δευτέρα 15 Μαΐου 2017 στο Σπίτι της Κύπρου, την παρουσίαση του τέταρτου, κατά σειρά, βιβλίου της μυθιστορηματικής αυτοβιογραφίας του, με τίτλο Άκρατος γέλωτας, το οποίο κυκλοφορεί από τις Εκδόσεις της Εστίας. Προηγήθηκαν η Αληθής ιστορία, οι Ανήθικες ιστορίες και οι Σκοτεινές ιστορίες του, για τις δύο τελευταίες των οποίων έχει τιμηθεί με το Κρατικό Βραβείο Μυθιστορήματος της Κύπρου.

Ο Ανδρέας Καραγιάν, με τη γνώριμη πλέον αφηγηματική του ειλικρίνεια και ονειρική ατμόσφαιρα, με γλώσσα γλαφυρή και ρέουσα, συνεχίζει το ταξίδι της ζωή του, καταγράφει και καταθέτει εαυτόν, ανέφερε προλογίζοντας την εκδήλωση και καλωσορίζοντας τους εκλεκτούς συνομιλητές του, στο Σπίτι της Κύπρου, η Μορφωτικός Σύμβουλος της Κυπριακής Πρεσβείας κ. Μαρία Παναγίδου.

Εκ μέρους των εκδόσεων της Εστίας, η κ. Κρυστάλλη Γλυνιαδάκη ευχαρίστησε, με τη σειρά της, τον Ανδρέα Καραγιάν, έναν εξαιρετικό άνθρωπο, ένα εξαιρετικό καλλιτέχνη και έναν αγαπημένο συγγραφέα, όπως είπε χαρακτηριστικά, που εμπιστεύεται τα γραπτά του στην Εστία.
Ανατρέχοντας σε παλιές φωτογραφίες από το προσωπικό αρχείο του, ο Ανδρέας Καραγιάν ανακάλεσε και μοιράστηκε με το ακροατήριο αναμνήσεις και μνήμες ανθρώπων που τον επηρέασαν και τον συντρόφεψαν στην προσωπική του πορεία αλλά και στην περιπέτεια της δημιουργικής του έκφρασης.

Για το βιβλίο μίλησαν, ο σκηνοθέτης, συγγραφέας Χρήστος Δήμας, η συγγραφέας και μεταφράστρια Πέρσα Κουμούτση και ο σκηνοθέτης, χορογράφος και ηθοποιός  Πέτρος Γάλλιας. 

Όπως αποκάλυψε ο κ. Δήμας, ήταν αυτός που αρχικά παρακίνησε και ενεθάρρυνε τον Ανδρέα Καραγιάν, έναν άνθρωπο που κουβαλούσε μια μαγική ιστορία, η  «Αληθής ιστορία», να συγγράψει το πρώτο βιβλίο του. Μέσα από τον λόγο και την τέχνη του, συνέχισε, ο Ανδρέα Καραγιάν, με εφηβική εμμονή μοιράζεται με ευαισθησία, αγάπη και γενναιοδωρία, τις αναφορές του, τα βιβλία του, τη μουσική του, τον ερωτισμό του, τη ζωή του. Ο Άκρατος γέλωτας, κατέληξε, είναι αυτή η χαρά, όταν βυθιζόμαστε στην τέχνη, όταν βυθιζόμαστε στα αισθήματα, να μπορέσουμε να γελάσουμε και να πούμε «αυτή είναι η ζωή μας».
Ως ένα αεικίνητο πλάσμα που δεν εφησυχάζει ποτέ, που αναζητά συνεχώς καινούργιους δρόμους έκφρασης και διοχέτευσης της ανεξάντλητης ενέργειάς του και της έμπνευσής του, χαρακτήρισε τον Ανδρέα Καραγιάν η κ. Κουμούτση. Τα βιβλία του, είπε, αναδεικνύουν μια ακόμη πλευρά της καλλιτεχνικής του ιδιοσυγκρασίας, κι αυτό διότι εκτός από τις αρετές, την αρτιότητα της λογοτεχνικής έκφρασης που διαθέτουν, τη ρέουσα αφήγηση που καθηλώνει, διαθέτουν επίσης και μι ξεχωριστή ταυτότητα. Μια συγγραφική ταυτότητα που είναι έντονα διακριτή και δεν μοιάζει με καμία. Ο Άκρατος Γέλωτας, όπως ανέφερε, είναι ένα βιβλίο το οποίο συνοψίζει, με άκρατο λυρισμό, στοχαστική διάθεση, ενίοτε χιούμορ και αυτοσαρκασμό, την πορεία του από τη νεότητα στην ωρίμανση. Είναι, όπως είπε συμπερασματικά, ένα βιβλίο ύμνος στη ζωή.
Σε σύντομη παρέμβασή του, ο κ. Γαλλιάς εξομολογήθηκε ότι διαβάζοντας το βιβλίο, το οποίο χαρακτήρισε ως βαθιά ανθρώπινο, είχε την αίσθηση ότι δεν διάβαζε, αλλά ότι  άκουγε εξομολογήσεις, μυστικά από έναν έφηβο, από έναν φίλο που σου μιλά, άμεσα, στην καρδιά, για τη ζωή του.
Στο πλαίσιο της εκδήλωσης, αποσπάσματα από το βιβλίο διάβασε  ο ηθοποιός, σκηνοθέτης Γιώργος Νανούρης και ο ίδιος ο συγγραφέας, ενώ ο male soprano και συνθέτης Νικόλας Λεβέντης ερμήνευσε την Τριλογία του Κ. Π. Καβάφη, Ο Σεπτέμβρης του 1903, Ο Δεκέμβρης του 1903 και Ο Γενάρης του 1904, την οποία ο ίδιος μελοποίησε. Στο πιάνο τον συνόδεψε ο Φρίξος Μόρτζος.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.
16 Μαΐου 2017

